Rozhodnutie Komisie
zo 16. augusta 2001,
ktorým sa ustanovujú osobitné podmienky, ktorými sa riadia dovozy produktov rybolovu s pôvodom v Ugande.
(oznámené pod číslom dokumentu C(2001) 2524)
(Text s významom pre EHP)
(2001/633/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/493/EHS z 22. júla 1991 ustanovujúcu zdravotné podmienky na výrobu a uvádzanie na trh produktov rybolovu [1], naposledy zmenenú a doplnenú smernicou 97/79/ES [2], najmä na jej článok 11,
keďže:
(1) expert Komisie vykonal inšpekčnú návštevu v Ugande s cieľom preveriť podmienky, za akých sa produkty rybolovu produkujú, uskladňujú a odosielajú do spoločenstva;
(2) ustanovenia legislatívy Ugandy týkajúce sa zdravotných prehliadok a monitorovania produktov rybolovu sa môžu považovať za ekvivalentné s podmienkami uvedenými v smernici 91/493/EHS;
(3) najmä "Odbor zdrojov rybolovu (DFR) Ministerstva poľnohospodárstva, živočíšnych priemyselných odvetví a rybolovu" je schopný efektívne overovať uplatňovanie platných právnych predpisov;
(4) súčasťou postupov na získanie certifikátu o zdravotnom stave uvedeného v článku 11 ods. 4 písm. a) smernice 91/493/EHS musí byť definícia vzorového certifikátu, minimálne podmienky týkajúce sa jazyka (jazykov), v ktorom musí byť koncipovaný, a štatút osoby splnomocnenej podpísať tento certifikát;
(5) na základe článku 11 ods. 4 písm. b) smernice 91/493/EHS by sa na obaly produktov rybolovu mali upevniť značky s uvedením názvu nečlenskej krajiny a schvaľovacieho/registračného čísla prevádzkarne, lodnej továrne, chladiarenského skladu alebo mraziarenskej lode pôvodu s výnimkou určitých mrazených produktov;
(6) na základe článku 11 ods. 4 písm. c) smernice 91/493/EHS sa musí vypracovať aj zoznam schválených prevádzkární, lodných tovární alebo chladiarenských skladov a zoznam mraziarenských lodí vybavených v súlade s bodmi 1 až 7 prílohy II k smernici Rady 92/48/EHS [3]. Tieto zoznamy sa musia vypracovať na základe oznámení zaslaných Komisii zo strany DFR. Z tohto dôvodu je na DFR, aby zabezpečilo súlad s ustanoveniami uvedenými na tento účel v článku 11 ods. 4 smernice 91/493/EHS;
(7) mimoriadna pozornosť sa musí venovať zdravotným kontrolám pracovníkov manipulujúcich s produktmi rybolovu určenými na spotrebu ľuďmi, ako je uvedené v kapitole III, bod II(B) prílohy k smernici 91/493/EHS; z tohto dôvodu je nevyhnutné sa o tomto fakte osobitne zmieniť v certifikáte o zdravotnom stave sprevádzajúcom dovozy produktov rybolovu z Ugandy;
(8) DFR predložilo úradné uistenia týkajúce sa súladu s pravidlami uvedenými v kapitole V prílohy k smernici 91/493/EHS a týkajúce sa splnenia hygienických požiadaviek ekvivalentných požiadavkám stanoveným danou smernicou;
(9) DFR taktiež poskytlo záruky o tom, že produkty rybolovu ulovené vo Viktóriinom jazere podliehajú príslušným kontrolám s cieľom stanoviť najmä prítomnosť pesticídov; úrady Ugandy garantujú bezpečnosť produktov rybolovu ulovených vo Viktóriinom jazere a určených na dovoz do Európskeho spoločenstva;
(10) opatrenia ustanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
"Odbor zdrojov rybolovu (DFR) Ministerstva poľnohospodárstva, živočíšnych priemyselných odvetví a rybolovu" je príslušným orgánom v Ugande na overovanie a certifikáciu zhody produktov rybolovu a vodného hospodárstva s požiadavkami smernice 91/493/EHS.
Článok 2
Produkty rybolovu a vodného hospodárstva pochádzajúce z Ugandy musia spĺňať tieto podmienky:
1. Každá zásielka musí byť sprevádzaná očíslovaným originálom certifikátu o zdravotnom stave, náležite vyplneným, podpísaným, opatreným dátumom, a tento tvorí jediný hárok papiera v súlade so vzorom uvedeným v prílohe A k tomuto rozhodnutiu.
2. Produkty musia pochádzať zo schválených prevádzkarní, spracovateľských lodí, chladiarenských skladov alebo z registrovaných mraziarenských lodí uvedených v prílohe B k tomuto rozhodnutiu.
3. S výnimkou prípadu mrazených produktov rybolovu voľne naložených a určených na výrobu konzervovaných potravín musí byť na všetkých obaloch uvedené slovo "UGANDA" a schvaľovacie/registračné číslo prevádzkarne, spracovateľskej lode, chladiarenského skladu alebo mraziarenskej lode pôvodu nezmazateľnými písmenami.
Článok 3
1. Certifikáty uvedené v bode 1 článku 2 musia byť vypracované aspoň v jednom úradnom jazyku toho členského štátu, v ktorom sa kontroly vykonávajú.
2. Na certifikátoch musí byť uvedené meno, funkcia a podpis zástupcu DFR a jeho úradná pečiatka, ktorej farba sa líši od farby ostatných potvrdení.
Článok 4
Rozhodnutie Komisie 2000/493/ES [4] sa týmto ruší.
Článok 5
Toto rozhodnutie nadobúda účinnosť 60 dní po jeho uverejnení v Úradnom vestníku Európskych spoločenstiev.
Článok 6
Toto rozhodnutie je adresované členským štátom.
V Bruseli 16. augusta 2001